Author: MFSR

Predkladacia správa

MF SR predkladá na rokovanie vlády iniciatívny materiál „Návrh salda verejnej správy pre Východiská rozpočtu verejnej správy na roky 2009 až 2011“. Cieľom tohto materiálu je v rámci príprav Východísk rozpočtu verejnej správy na roky 2009 až 2011 navrhnúť výšku salda verejnej správy na roky 2009 - 2011. 

Materiál je rozdelený do troch hlavných častí. V prvej časti je analyzovaný dopad poslednej aktualizácie makroekonomických a daňových prognóz na príjmy verejnej správy. Druhá časť posudzuje aktuálne fiškálne ciele z pohľadu plnenia Paktu stability a rastu, pričom vychádza z hodnotenia Konvergenčného programu zo strany Európskej komisie. Tretia časť prezentuje navrhované saldá verejnej správy po zohľadnení daňovej prognózy, odporúčaní EK, ako aj politických priorít vlády. 

V porovnaní so schváleným rozpočtom verejnej správy na roky 2008-2010 sa navrhuje zníženie deficitu verejnej správy v roku 2008 z 2,3% HDP na 2,0% HDP, v roku 2009 z 1,8% HDP na 1,7% HDP a v roku 2010 sa navrhuje ponechať rozpočtovaný deficit na úrovni 0,8% HDP. Pre rok 2011 sa navrhuje pripraviť vyrovnaný rozpočet verejnej správy.

Navrhovaná úprava sáld verejnej správy je v súlade s odporúčaniami Európskej komisie použiť nadpríjmy rozpočtu na znižovanie deficitu, čo je veľmi dôležité z hľadiska ambícií krajiny prijať euro v roku 2009. 

Materiál bol predmetom medzirezortného pripomienkového konania a predkladá sa na rokovanie vlády bez rozporov. Materiál je analytického charakteru, a preto neobsahuje doložku zlučiteľnosti a ani doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.